Mandag er en helt speciel dag for U17-drengene fra fodboldklubben Bangsbo Freja. For når de møder ind til den sædvanlige fodboldtræning, så bliver det under nogle lidt andre vilkår, end de plejer. Landstræneren for Danmarks herrefodboldlandshold, Kasper Hjulmand, kommer nemlig til at stå foran dem. - Det er virkelig stort, også selvom vi ikke er på landsholdet, at vi stadigvæk får muligheden for at prøve noget af det, som landsholdet får lov til, siger Sebastian Evers, som spiller i Bangsbo Freja. Velforberedt landstræner Ifølge fodboldklubben, så møder stjernetræneren velforberedt op til træningen i det nordjyske. Han har på forhånd bedt om navnene på alle de spillere, der skal træne, mens han samtidig er blevet orienteret om deres positioner på banen. Meget tyder på, at de unge fodbolddrenge får noget at se til. Udover Kasper Hjulmand, så vil Morten Wieghorst, der er assistenttræner på herrelandsholdet, nemlig også bidrage i træningen. - Vi er forberedte og har træningsplanen klar, og vi er forberedte på at lave en god træning, siger landstræneren. - Jeg vil gerne give dem en god oplevelse, give dem en træning, så de får set de ting, som vi arbejder med, og vi har faktisk valgt nogle ting, som vi også engang imellem gør på landsholdet. Se billeder fra træningen: Laver velgørenhedsarbejde U17-fodbolddrengene i Bangsbo Freja i Frederikshavn vil ikke bare gøre en forskel på banen. Også udenfor banen yder de. I snart 5 år - siden de var U13 - har de samlet ind til velgørenhed. Målet er at samlet en million kroner ind, inden de bliver seniorspillere. - Vi er glade for at hjælpe andre, og det har vi gjort de seneste 4-5 år, hvor vi har været i gang med det her projekt, Bangsbo Freja-spilleren Gregers Petersen. - Så vi nyder at dele ud af, at vi er så privilegerede selv og så hjælpe dem, der ikke har det lige så godt som os selv. Det gør også stort indtryk på landstræner Kasper Hjulmand, at spillerne i flere år i samarbejde med KidsAid har doneret penge. - De her gutter gør virkelig en forskel - ikke blot for sig selv, men også andre - og det er noget af det, der er med til at give livet mening, det er når, man gør noget for andre, siger Kasper Hjulmand. Indsamlingsshow mandag aften Men det er ikke kun de unge nordjyder, der skal motionere. Efter træningen cykler Kasper Hjulmand og Morten Wieghorst i Arena Nord. Her skal de samle penge ind til KidsAid, som støtter syge og udsatte børn. Mange har meldt deres ankomst og cykler med til det åbne velgørenhedsarrangement i Arena Nord, der allerede er udsolgt. Udover U17-drengene, Kasper Hjulmand og Morten Wieghorst kommer blandt andre fodboldspiller Thomas Gaardsøe, Stig Tøfting, Claus Elming og superligadommer Mikkel Redder. Fodboldtræningen starter klokken 12.45 og slutter klokken 14, mens cykeleventen starter klokken 14 i Arena Nord. Klubben oplyser, at man er velkommen til at kigge med. TV2 Nord sender direkte fra velgørenhedseventet i mandagens nyheder klokken 19.30.

Referat:
De nordjyske fodbolddrenge fra Bangsbo Freja kan se frem til en ganske særlig træning mandag.